বাণিজ্যমন্ত্রী তোফায়েল আহমেদ গতকাল সচিবালয়ে ঢাকা চেম্বার অব কমার্স অ্যান্ড ইন্ডাস্ট্রির (ডিসিসিআই) প্রতিনিধিদলের সঙ্গে বৈঠকের পর সাংবাদিকদের প্রশ্নের উত্তরে বলেন, দেশের সম্মানিত ব্যক্তিদের সম্মান রক্ষার স্বার্থেই আইনটি করা হয়েছে। ভেবেচিন্তে অনুমোদন দেওয়া হয়েছে। তিনি বলেন, ‘বিভিন্ন মাধ্যমে সরবরাহ করা তথ্যের ভিত্তিতে একেকজন এমপির চরিত্র উদ্ঘাটন করে গণমাধ্যমে যেভাবে রিপোর্ট হচ্ছে, তা গ্রহণযোগ্য নয়। সে কোথায় গিয়েছে, কী করছে—যেভাবে সব ছবিটবি দিয়ে সাজানো হচ্ছে, তাতে তার ব্যক্তিজীবনের কিছুই বাদ যাচ্ছে না। এতে তাদের মান-ইজ্জত থাকে না। সম্মান ক্ষুণ্ন হয়। তাদের সম্মান রক্ষার্থেই এ আইন করা হয়েছে।’ মন্ত্রী বলেন, ‘আপনারা (সাংবাদিকরা) দেশের জন্য কাজ করেন। নির্বাচিত জনপ্রতিনিধিরাও তো দেশের জন্যই কাজ করেন। তাঁরা কাজ না করলে তো দেশের এত উন্নয়ন হতো না। আর কাজ করতে গেলে ভুল হয়ই।’